b"\n_START_ARTICLE_\nConducci\xc3\xb3 eficient\n_START_PARAGRAPH_\nS'anomena Conducci\xc3\xb3 eficient al conjunt de t\xc3\xa8cniques utilitzades en la conducci\xc3\xb3 automobil\xc3\xadstica per tal d'aconseguir reduir el consum d'energia i el desgast del vehicle sense reduir-ne les prestacions._NEWLINE_La conducci\xc3\xb3 eficient fa augmentar el confort i la seguretat dels passatgers i redueix l'impacte mediambiental del despla\xc3\xa7ament._NEWLINE_Per tal d'aconseguir una conducci\xc3\xb3 eficient caldr\xc3\xa0 evitar accelerades i frenades brusques, mantenir una velocitat mitjana constant, fer el canvi de marxes convenient que mantingui funcionant el motor de forma regular, etc. En primer lloc, la conducci\xc3\xb3 eficient \xc3\xa9s un estil de conducci\xc3\xb3 impregnat de tranquil\xc2\xb7litat i que evita l'estat d'estr\xc3\xa8s produ\xc3\xaft pel tr\xc3\xa0nsit al qual estan sotmesos els conductors, sobretot a la ciutat. La conducci\xc3\xb3 eficient afecta la seguretat, doncs, mantenint una dist\xc3\xa0ncia de seguretat superior a l'habitual, s'aconsegueix un temps de reacci\xc3\xb3 m\xc3\xa9s gran en cas d'incid\xc3\xa8ncies en el tr\xc3\xa0nsit, mantenint una velocitat mitjana constant es redueix la velocitat punta que es pot arribar a assolir en un recorregut determinat i, de la mateixa manera, conduint amb anticipaci\xc3\xb3 i previsi\xc3\xb3, es mant\xc3\xa9 sempre un camp visual adequat._NEWLINE_Des d'un altre punt de vista, la conducci\xc3\xb3 eficient consisteix a introduir certs canvis en els h\xc3\xa0bits de conducci\xc3\xb3 per tal d'adaptar-los a les innovacions introdu\xc3\xafdes en els motors actuals. La forma tradicional de conduir no t\xc3\xa9 en compte aquestes innovacions i les possibilitats dels nous vehicles, \xc3\xa9s per aquest motiu que cal adaptar la forma de conduir. La conducci\xc3\xb3 eficient permet reduir el consum de carburant, la contaminaci\xc3\xb3 ambiental i la despesa de manteniment del vehicle; augmentar la seguretat a la carretera i millorar la confortabilitat de l'ocupant; estalviar una mitjana del 20% de carburant i incrementar, al mateix temps, la velocitat mitjana."